ΓΡΑΠΤΗ ΕΡΩΤΗΣΗ E-1909/98

υποβολή: Daniel Varela Suanzes-Carpegna (PPE) προς την Επιτροπή

(16 Ιουνίου 1998)

Θέμα: Αρμοδιότητες της Επιτροπής για το συντονισμό της πολιτικής οικονομικής, κοινωνικής και εδαφικής συνοχής της Ευρώπης

Το Ευρωπαϊκό Κοινοβούλιο σε πρόσφατη έκθεσή του (A4-0206/98) επεσήμανε ότι, παρά το γεγονός ότι η Συνθήκη δεν προβλέπει ρητά ειδική αρμοδιότητα στον τομέα της χωροταξίας, ορισμένες από τις διατάξεις της απονέμουν στην Επιτροπή εξουσία ελέγχου και συντονισμού των εδαφικών συνεπειών των κοινοτικών πολιτικών (Άρθρα 129Β, 130Α, 130Β, 130Π, 130Σ) στο πλαίσιο της άσκησης των αρμοδιοτήτων της στον νομοθετικό και εκτελεστικό τομέα. Ταυτόχρονα, η εν λόγω έκθεση αναφέρει ότι, μετά από το άτυπο συμβούλιο του Noordwijk, η Επιτροπή προέβη σε σειρά εσωτερικών διαβουλεύσεων μεταξύ των διαφόρων της υπηρεσιών, οι οποίες κατέληξαν στο συμπέρασμα ότι είναι δυνατόν να καθιερωθούν μόνιμοι μηχανισμοί ελέγχου, αξιολόγησης και συντονισμού των χωροταξικών προβλημάτων σε σχέση με τους διάφορους τομείς της κοινοτικής δραστηριότητας.

Μπορεί η Επιτροπή να μας ενημερώσει ποιά μέτρα έλαβε ή σκέπτεται να λάβει προκειμένου να εκτελέσει αυτήν την εντολή, διευκρινίζοντας, σε αυτήν την περίπτωση, τα χαρακτηριστικά και τη λειτουργία των εν λόγω μηχανισμών;

Μπορεί η Επιτροπή να μας ενημερώσει σε ποιό βαθμό ελήφθη υπόψη η εντολή αυτή κατά την επεξεργασία των προτάσεων μεταρρύθμισης των διαρθρωτικών ταμείων που ενεκρίθησαν από το Σώμα των Επιτρόπων στις 18 του περασμένου Μαρτίου;

Απάντηση της κ. Wulf-Mathies εξ ονόματος της Επιτροπής

(15 Ιουλίου 1998)

Η Επιτροπή βρίσκεται στο στάδιο της σύνταξης έκθεσης σχετικά με τη χωροταξία και τις κοινοτικές πολιτικές. Στόχος της είναι η διασαφήνιση των μηχανισμών με τους οποίους οι κοινοτικές πολιτικές λαμβάνουν υπόψη θέματα τα οποία συνδέονται με τη χωροταξία, να αξιολογήσει εάν οι στόχοι πολιτικής οι οποίοι καθορίστηκαν στην πρώτη μορφή του σχεδίου ανάπτυξης του κοινοτικού χώρου μπορούν να αποτελέσουν μια χρήσιμη δέσμη κατευθυντηρίων γραμμών για την καλύτερη ολοκλήρωση περιφερειακών διαφορών στις τομεακές πολιτικές, και να εξετάσει πρότυπα συνεργασίας και θεσμικούς μηχανισμούς για τη βελτίωση της χωροταξικής διάστασης των κοινοτικών πολιτικών.

Η εν λόγω έκθεση καταρτίζεται στο πλαίσιο των διυπηρεσιακών εργασιών της Επιτροπής σχετικά με τη χωροταξία. Πρόκειται να συζητηθεί από την Επιτροπή στις αρχές του επόμενου έτους και θα αποτελέσει βασική εισροή για το φόρουμ χωραταξικού σχεδιασμού που προγραμματίζεται για τον Φεβρουάριο 1999.

Εξάλλου, οι υπηρεσίες της Επιτροπής οι οποίες είναι υπεύθυνες για κάθε κοινοτική πολιτική συνεργάζονται στενά για την προετοιμασία θεματικών διεθνικών σεμιναρίων με θέμα τον χωροταξικό σχεδιασμό.

Οι προτάσεις κανονισμών των διαρθρωτικών ταμείων, που εγκρίθηκαν από την Επιτροπή στις 18 Μαρτίου 1998(1), προβλέπουν ιδιαίτερα ότι μια από τις τρεις σχεδιαζόμενες κοινοτικές πρωτοβουλίες θα αφορά τη διασυνοριακή, διεθνική, και διαπεριφερειακή συνεργασία και θα στοχεύει στην τόνωση μιας αρμονικής και ισόρροπης ανάπτυξης και χωροταξίας. Εξάλλου, ορισμένες καινοτόμες μελέτες ή δράσεις οι οποίες αφορούν τα θέματα με τα οποία συνδέονται με τη χωροταξία μπορούν ενδεχομένως να αναληφθούν με πρωτοβουλία της Επιτροπής.

(1) COM(98)131 τελικό.